21.03.2018
Аҳәынҭқарратә бызшәатә политиказы Аҧсны Аҳәынҭқарратә еилакы анапхгара Ахада Имшира идырныҳәалеит.
Адныҳәалараҿы, ҷыдала, иҳәоуп:
“Ҳаҭыр зқәу Рауль Џьумка-иҧа!
Аҳәынҭқарратә бызшәатә политиказы Аҧсны Аҳәынҭқарратә еилакы ахьӡала
гәык-ҧсыкала ишәыдаҳныҳәалоит Шәымшира!
Аҧсны Аҳәынҭқарра ахагылара ҳаҭыр ду змоу, иара убри аангьы даараӡа аҭакҧхықәра зцу миссиоуп, избан акәзар ҳара – иқәыҧшу ҳәынҭқарроуп, асоциалтә, акультуратә, аҵараиуратә, агәабзиарахьчаратә, аекономикатә зҵаарақәа рыӡбаразы имҩаҧгатәуп аусура ду. Иуадаҩу аҭагылазаашьақәа раан, макьанагьы иӡбам апроблемақәа маҷымкәа иахьыҟоу аҳәынҭқарра напхгара аҭаны, Шәара шәымчи шәылшара зегьи ҳтәыла иқәынхо атәылауаҩ дарбанзаалак иҧсҭазаара аиҕьтәра иазышәкуеит. Убри аан, зҿлымҳара ду ашәҭоит, ҷыдала, аҧсуа ҳәынҭқарра ахаҿра, ҳажәлар милаҭк аҳасабала реиқәырхара алзыршоны иҟоу ҳҳәынҭқарратә бызшәа ахьчара, арҿиара аус. Уи Аҧсны аҳәынҭқарратә бызшәатә политиказы Аилак амилаҭтә бызшәа аиқәырхаразы аҿаҧхьа иқәгылоу ауснагӡатәқәа рыӡбараҿы ицхыраагӡа дуны иҟоуп.
Ҳаҭыр зқәу Рауль Џьумка-иҧа!
60-шықәса Шәхыҵра шәыдныҳәало, ишәзеиҕьаҳшьоит агәабзиара, агәамч, насыҧ зцу ақәра ду, шәнапы злаку аҳәынҭқарратә маҵураҿы, Аҧсны жәлар реизҳазыҕьара иазку шәусураҿы аихьӡарақәа! “